Ди къуэш республикэхэм
Парламентым и унафэщIыр хах
Адыгей. Республикэм и парламентым и унафэщIыр дыгъуасэ хахащ. Депутатхэм я нэхъыбэр и телъхьэу а къулыкъур дзыхь хуащIащ Адыгейм аграрнэ политикэмкIэ, мылъку, щIы Iуэху зэхущытыкIэхэмкIэ и къэрал советым и комитетым и унафэщI, «Урысей зэкъуэт» партым и фракцэм и пашэ Нарожный Владимир.
Республикэм и Iэтащхьэ ТхьэкIушынэ Аслъэнджэрий ехъуэхъуащ Адыгейм и Къэрал Советым — Хасэм и унафэщI хъуам. Властым и къудамитIыр республикэм щыпсэухэм я сэбэп зыхэлъхэм купщIафIэу телэжьэну зэращыгугъри къыхигъэщащ.
Гулъытэ щхьэхуэ
Къэрэшей-Шэрджэс. «Мамэрэ папэрэ къызолъыхъуэ» проектыр республикэм хъарзынэу щыпхагъэкI. 2011 — 2012 гъэ еджэгъуэм къриубыдэу щIалэ, хъы-джэбз цIыкIу 265-м унагъуэщIэ къыхуагъуэтащ.
Ар кърикIуащ КъШР-м Егъэджэныгъэмрэ щIэныгъэмкIэ и министерствэр, республикэм и Iэтащхьэмрэ правительствэмрэ я пресс-IуэхущIапIэр, цIыхубэ хъыбарегъащIэ IэнатIэхэр зэкъуэту а Iуэхум зэрытелажьэм.
Республикэм къыщащтащ сабий зеиншэхэмрэ адэ-анэм я нэIэм щIэмыту къэнахэмрэ мылъкукIэ защIэгъэкъуэным теухуа дэфтэрхэр. Абыхэм ящыщ зыщ сабий зыпIыну унагъуэхэм зэрадэIэпыкъуну щIыкIэр зыгъэбелджылыр. Псалъэм папщIэ, еджапIэхэм щIэсхэм транспортым пщIэ щIатынукъым, ахэр зэзыубыдылIа адэ-анэхэм ахъшэ иратынущ, медицинэ IуэхутхьэбзэхэмкIэ, стипендиемкIэ, нэгъуэщIхэмкIи ядэIэпыкъунущ.
УЭРДОКЪУЭ Женя.
